Sebastian Burduja, președintele PNL București, a declarat vineri, pentru B1 TV, că Bucureștiul arată mai rău acum, după trei ani cu Nicușor Dan primar general. Acesta a mai spus că medicul Cătălin Cîrstoiu, candidatul PNL-PSD la Primăria Generală, e o opțiune mai bună, deoarece e un om de echipă și deschis dialogului. Însă a atras atenția că un primar general nu poate face multe dacă are un Consiliu General ostil.
Declarațiile au fost făcute în cadrul emisiunii "Bună dimineața, România!", moderată de Gabriela Mihai pe B1 TV.
"Bucureștiul are nevoie de o schimbare. Din păcate, în ultimii trei ani și jumătate orașul a fost blocat, s-a degradat în fiecare zi, arată mai rău decât acum patru ani, totul e pur și simplu un haos.
E consecința unei lipse de dialog, de implicare, faptul că Nicușor Dan a ales să-și facă imagine prin scandal, în loc să lase deoparte orgoliul și să facă echipă pentru București, echipă cu Guvernul, cu majoritatea din Consiliul General, cu primarii de sector.
Prin această alternativă, bucureștenii au o opțiune serioasă, competentă, un om care a demonstrat că știe să facă echipă și sunt convins că în timpul care a mai rămas până la alegeri aceste opțiuni vor deveni foarte clare în mintea bucureștenilor și vor alege cea mai bună cale pentru un oraș în care să-și regăsească cheful de a trăi", a declarat Sebastian Burduja.
Întrebat care e potențialul de creștere al lui Cătălin Cîrstoiu, Sebastian Burduja a răspuns: "Potențialul de creștere e direct proporțional cu această capacitate pe care eu cred că dl doctor Cîrstoiu o are să comunice constructiv, civilizat, ca un om de bun simț cum e, cu bucureșenii viziunea pe care o are pentru București. Și, de asemenea, să se bazeze pe o largă și solidă majoritate în Consiliul General, că un primar general fără un Consiliu General nu poate să facă multe".